Artmark va organiza pe 31 mai o licitaţie de sport, muzică şi obiecte de colecţie contemporane, care cuprinde şi trei secţiuni caritabile: "Best of Brukenthal", "Naţionala Culturii" şi "Ajută o mamă să se ridice din nou!".
Loturile licitate pot fi văzute, la Galeriile Artmark, la expoziţia "Legends", care reuneşte fotografii şi autografe ale unor legende ale sportului şi muzicii, precum Ilie Năstase, Nadia Comăneci, Cristiano Ronaldo, Mike Tyson, Loredana Groza, Inna, sau Andra.
"În anul în care Ilie Năstase 'a debutat' pe marile ecrane în filmul-documentar realizat de Tudor Giurgiu, 'Nasty', prezentăm iubitorilor sportului alb câteva obiecte ce poartă autograful celebrului tenismen: fotografii de la Wimbledon, din 1980, racheta de tenis şi o minge cu care a jucat la Roland Garros, un tricou Adidas - toate cu semnătura olografă a lui Ilie Năstase", a informat, miercuri, Artmark.
O altă vedetă a evenimentului este o bâtă profesionistă de baseball, model Babe Ruth, semnată olograf de şapte preşedinţi americani - Richard Nixon, Gerald Ford, Jimmy Carter, Ronald Reagan, George H. Bush, Bill Clinton, George W. Bush, ce intră în licitaţie cu preţul de 15.000 de euro, precizează sursa citată.
Expoziţia include obiecte vestimentare-trofeu ce au aparţinut unor staruri naţionale şi internaţionale, toate cu preţuri de pornire în licitaţie de câteva sute de euro, majoritatea acestora fiind puse în vânzare în scop caritabil: o pereche de sandale de scenă care au fost purtate de Loredana Groza, o jachetă personalizată, de scenă, a cântăreţei Irina Rimes, unul din tricourile lui Gheorghe Hagi, purtat la un meci al Naţionalei României (cu numărul 10), un costum de gimnastică purtat în cadrul câtorva competiţii internaţionale de către Larisa Iordache, o pereche de pantaloni de box, cu semnătura olografă a campionului mondial la box Mike Tyson, o gheată de fotbal Nike purtând semnătura olografă a lui Cristiano Ronaldo, un tricou purtând semnătura olografă a lui Diego Maradona, din perioada în care juca pentru FC Napoli, o pereche de mănuşi de pilot de curse purtate de Titi Aur în cadrul Campionatului Naţional de Raliu din 2018, de asemenea cu semnătura olografă, precum şi tricoul de portar al lui Helmuth Duckadam, şi el semnat olograf, o ediţie specială Sevilla 1986.
Multe dintre ineditele exponate fac obiectul unor strângeri de fonduri caritabile. Legende ale sportului românesc precum Nadia Comăneci, Helmuth Duckadam, Ana Maria Brânză, Larisa Iordache, Violeta Beclea, Titi Aur, dar şi muzicieni de renume precum Grigore Leşe, Holograf, Horia Moculescu, Loredana Groza, Inna, Andra, Laurenţiu Duţă, Nicu Alifantis, Mircea Baniciu, Feli ori Marius Moga au donat câte un obiect ce le poartă semnătura pentru a susţine noua cauză a Fundaţiei Inovaţii Sociale Regina Maria 'Ajută o mamă să se ridice din nou!'. Fondurile obţinute din vânzarea acestor loturi vor fi folosite pentru a oferi investigaţii, medicamente şi sprijin psihologic pentru peste 1.000 de femei.
Licitaţia "Legends" cuprinde şi segmentele caritabile intitulate "Naţionala Culturii" şi "Best of Brukenthal".
Lansată de Ziua Naţională a Culturii, la iniţiativa Federaţiei Române de Fotbal, în anul în care România reia participarea la Campionatul European de Fotbal, "Naţionala Culturii" cuprinde 11 tricouri, o serie completă de tricouri din colecţia "Euro 2024", cu nume ale unora dintre cei mai importanţi literaţi, intelectuali şi artişti români - Eminescu (15), Brâncuşi (19), Enescu (81), Grigorescu (38), Tonitza (86), Luchian (1), Cantemir (26), Blaga (9), Eliade (13), Caragiale (30) şi Cioran (8). Banii adunaţi cu ocazia acestui eveniment vor fi donaţi Asociaţiei SOS Satele Copiilor, pentru o cauză umanitară dedicată luptei împotriva abandonului şcolar.
În premieră, 10 dintre cele mai importante capodopere ale Muzeului Naţional Brukenthal sunt disponibile în licitaţia "Legends" în variantă digitală NFT (Non-Fungible Token). Minicolecţia, intitulată "Best of Brukenthal", include următoarele titluri: "Ecce Homo", de Tiziano Vecellio (reintrat în patrimoniul Muzeului după "Jaful secolului" din 1968), "Bărbatul cu tichie albastră", de Jan van Eyck (una din doar cele 20 de lucrări rămase de la artist astăzi), "Cap de ţigancă", de Nicolae Grigorescu, "Cap de copil", de Nicolae Tonitza, "Mamă şi fiică (Gătirea unei tinere săsoaice)", de Robert Wellmann, "Fata în albastru", de Mişu Popp, "Autoportret", de Aelbrecht Bouts, "Masacrul inocenţilor (Uciderea pruncilor)", de Pieter Brueghel cel Tânăr, "Portret de bărbat citind (Portretul lui Pieter Bultnyck)", de Hans Memling şi "Femeie în pădure", de Ioan Andreescu. Pentru fiecare dintre acestea, preţul de pornire este de 100 de euro. Fondurile strânse vor contribui la restaurarea unor piese din patrimoniul Muzeului Naţional Brukenthal.
Expoziţia dedicată Licitaţiei "Legends" este deschisă la Galeriile Artmark timp de două săptămâni şi poate fi vizitată, cu intrare liberă, în fiecare zi, de luni până duminică, în intervalul 10,00 - 20,00. Licitaţia va avea loc în data de 31 mai, exclusiv online, de la ora 12,00.